Na temelju članka 29. Statuta Zagrebačkog športskog saveza Skupština Zagrebačkog športskog saveza, na sjednici održanoj dana \_\_\_\_\_\_\_\_\_ 2013. godine, donijela je

 **PRAVILNIK**

**o nadzoru stručnog rada u zagrebačkom sportu**

**I. Opće odredbe**

**Članak 1.**

Ovim pravilnikom o nadzoru stručnog rada (u daljem tekstu: Pravilnik) utvrđuju se organizacija, vrste, način, sadržaj, postupak i način osiguranja financijskih sredstava potrebnih za obavljanje nadzora stručnog rada, te druga pitanja od značenja za provođenje stručnog nadzora u zagrebačkom sportu.

**Članak 2.**

Nadzor stručnog rada (u daljem tekstu: nadzor) sustavno je i stručno praćenje stručnog i pedagoškog rada sportskih trenera (u daljem tekstu: treneri), te provedbe planova i programa, organizacije i izvođenja sportskog treninga i obuke, te ostalih stručnih poslova u sportu s djecom i mladeži.

**Članak 3**.

Nadzor se provodi u gradskim savezima udruženim u Zagrebački športski savez, odnosno klubovima članicama gradskog saveza.

**Članak 4**.

Organizaciju i provedbu nadzora iz članka 3. Pravilnika obavlja Povjerenstvo za nadzor stručnog rada koje osniva Zagrebački športski savez.

**Članak 5**.

Sadržaj i svrha nadzora osobito se odnosi na:

- stručnu analizu tražene i dostavljene dokumentacije;

- izvođenje i ostvarivanje godišnjeg plana i programa sportske obuke i treninga;

- provjeravanje podataka iz upitnika Zagrebačkog športskog saveza;

- organizaciju i planiranje procesa obuke ili treninga;

- provjeru stručne kvalifikacije trenera;

- opis poslova i zadaća, prava i obveza, te odgovornosti trenera;

- ispunjenost pedagoških i metodičko-didaktičkih zahtjeva i mjerila u izvođenju obuke

 ili treninga.

- stručnu uporabu pomagala i opreme;

- trajno usavršavanje trenera;

- vođenje i čuvanje pedagoške i trenažne evidencije i dokumentacije;

- provođenje stručnih naputaka i preporuka;

- primjenu metoda rada radi poboljšavanja kvalitete obuke i treninga;

- ostale postupke bitne za vrednovanje kvalitete rada;

- savjetovanje s trenerom.

**Članak 6.**

Nadzor se obavlja na temelju godišnjeg programa nadzora koji donosi Upravni odbor Zagrebačkoga športskog saveza na prijedlog Povjerenstva za nadzor stručnog rada.

**II. Povjerenstvo za nadzor**

**Članak 7.**

Povjerenstvo za obavljanje nadzora stručnog rada u zagrebačkom sportu (u daljem tekstu: Povjerenstvo) osniva se odlukom Upravnog odbora Zagrebačkog športskog saveza.

Povjerenstvo je sastavljeno od najmanje sedam članova od kojih su tri (3) člana iz stručne službe ZŠS-a, jedan iz Upravnog odbora ZŠS-a, jedan iz Stručno programskog povjerenstva, jedan iz Udruge kineziologa Zagreba i jedan sa Kineziološkog fakulteta.

Povjerenstvo bira predsjednika i donosi poslovnik o načinu rada.

**Članak 8.**

Povjerenstvo iz članka 7. Pravilnika obavlja sljedeće poslove:

- predlaže nacrt liste stručnjaka ovlaštenih za nadzor stručnog rada u zagrebačkom

 sportu;

- pribavlja prijedloge i mišljenja sportskih saveza, Kineziološkog fakulteta i stručne

 službe ZŠS-a o kandidatima za sportske nadzornike;

- donosi stručna mjerila za obavljanje nadzora;

- izrađuje nacrt prijedloga i realizira godišnji program nadzora;

- izrađuje upitnike i ostale obrasce za provedbu nadzora;

- vodi evidenciju o obavljenom nadzoru i predloženim i provedenim mjerama;

- izrađuje godišnje izvješće o obavljenom nadzoru;

- koordinira provedbu nadzora sa športskim savezima i Zagrebačkim športskim

 savezom;

- obavlja ostale poslove vezane za nadzor.

**Članak 9.**

Listu stručnjaka ovlaštenih za nadzor stručnog rada (u daljem tekstu: sportski nadzornici) na prijedlog Povjerenstva utvrđuje Upravni odbor Zagrebačkoga športskog saveza.

**Članak 10.**

Sportski nadzornik može biti istaknuti stručnjak sa značajnim rezultatima u struci koji ima najvišu stručnu spremu, najmanje 15 godina radnog iskustva u odgovarajućem športu i minimalno ispunjava sljedeće uvjete:

- ima zvanje profesora kineziologije s usmjerenjem u odgovarajućem sportu ili

- ima zvanje profesora kineziologije i trenersko zvanje u odgovarajućem sportu ili

- ima zvanje višega sportskog trenera ili

- ima najmanje istu razinu stručne spreme kao osoba nad kojom provodi nadzor.

**Članak 11.**

Za provedbu svakog nadzora posebno predsjednik Povjerenstva, na temelju utvrđene liste sportskih nadzornika iz članka 9. Pravilnika, u pravilu određuje jednog sportskog nadzornika.

**III. Vrste nadzora**

**Članak 12.**

Nadzor može biti redoviti i izvanredni.

1. Redoviti nadzor

**Članak 13.**

Nadzor nad radom trenera u radnom odnosu kojem se sredstva za plaću osiguravaju Programom javnih potreba u sportu Grada Zagreba predviđa se minimalno jedanput u razdoblju od četiri godine, a po potrebi i češće.

Godišnje izvješće o provedenom programu nadzora Povjerenstvo dostavlja Upravnom odboru Zagrebačkog športskog saveza.

2. Izvanredni nadzor

**Članak 14.**

Izvanredni nadzor obavlja se izvan utvrđenoga godišnjeg programa.

Izvanredni nadzor obavlja se u slučaju pisane pritužbe na rad trenera, zahtjeva glavnog tajnika ZŠS-a ili tajnika odgovarajućega sportskog saveza, te na temelju spoznaja koje upućuju na njegovu potrebu (javni mediji i sl.).

Izvanredni nadzor može se provesti na zahtjev trenera radi dopunskog vrednovanja njegova rada.

Odluku o potrebi izvanrednog nadzora nad stručnim radom iz stavka 2. i 3. ovog članka donosi predsjednik Povjerenstva.

**IV. Postupak nadzora**

1. Nalog o provedbi nadzora

**Članak 15.**

U skladu s godišnjim programom nadzora, predsjednik Povjerenstva donosi nalog o provedbi svakog pojedinog nadzora.

Nalog iz stavka 1. ovog članka treba sadržavati podatke o treneru nad čijim će se radom provoditi nadzor, podatke o športskom nadzorniku koji će provesti nadzor, mjestu i vremenu nadzora, potrebi prisutnosti drugih osoba, te ostale podatke bitne za njegovu provedbu.

**Članak 16.**

Nalog za sportski nadzor dostaviti će ZŠS preko sportskog saveza, koji će o tome obavijestiti klub i trenera koji se nadzire.

Iznimno, nadzor se može obaviti i bez pisanog naloga kada to zahtijeva hitnost ili svrha nadzora

2. Upitnik Zagrebačkog športskog saveza

**Članak 17**.

Uz nalog iz članka 14. i članka 15. Pravilnika, sportskom klubu i treneru dostavlja se i upitnik Zagrebačkog športskog saveza koji su obvezni popuniti i dostaviti ga športskom nadzorniku koji provodi nadzor najkasnije tri dana prije njegova početka, odnosno mogu se koristiti i službeno ispunjeni upitnici klubova i saveza od ranije.

**Članak 18.**

Upitnik iz članka 5. alineja 2. i članka 17. Pravilnika u pravilu sadržava:

- opće podatke o sportskom klubu, odjelu ili odjelima obuke, dobnoj kategoriji skupine

 ili momčadi sportaša, radnom vremenu;

- podatke o broju polaznika odjela obuke, sportaša u skupini ili momčadi koje trener

 vodi ili trenira;

- podatke o vrsti i opsegu obuke ili treninga koje je trener izvršio;

- podatke o zdravstvenoj zaštiti sportaša;

- podatke o stručnoj spremi i usavršavanju trenera;

- podatke o prostoru, opremi i pomagalima koje trener koristi;

- podatke o načinu vođenja i postupanja s dokumentacijom vezanom za provođenje obuke ili

 treninga;

- ostale podatke u svezi s obukom i treniranjem nadziranog trenera.

3. Nazočnost

**Članak 19.**

Tijekom nadzora obvezatna je nazočnost trenera čiji se rad nadzire, te ostalih ovlaštenih osoba iz saveza ili kluba prema nalogu.

Ako se nadzor obavlja u školi u čijoj se dvorani provodi obuka ili trening s njezinim učenicima ili učenicima drugih škola, o tome se obavještava škola, a u nadzoru ima pravo sudjelovati i odgovorna osoba te škole.

4. Tijek nadzora

**Članak 20.**

Trener čiji se rad nadzire i klub u kojem se taj nadzor obavlja obvezni su omogućiti provedbu nadzora i dati sve potrebne podatke i obavijesti.

Ako trener ili klub iz stavka 1. ovog članka odbije ili onemogući provedbu nadzora, sportski nadzornik obvezan je pismenim putem obavijestiti Povjerenstvo najkasnije u roku od osam dana.

**Članak 21.**

Sportski nadzornik obvezan je provesti nadzor u zadanom roku pazeći pritom da svojim postupcima ne ometa redoviti rad trenera.

Ako sportski nadzornik ne može provesti nadzor tijekom jednog radnog dana, neke poslove može obaviti i poslije, ali najkasnije u roku od osam dana od dana kad je počeo nadzor.

**Članak 22.**

Podaci koje sportski nadzornik dozna pri obavljanju nadzora smatraju se službenim dokumentom i dostupni su samo odgovornim osobama Zagrebačkog športskog saveza, Povjerenstva, Saveza i kluba.

**Članak 23.**

Nadzor se obavlja na sljedeći način:

- s trenerom se razgovara o stručnim pitanjima vezanim za njegov rad;

- provjeravaju se podaci iz upitnika Zagrebačkog športskog saveza;

- na osnovi uvida u neposredni rad trenera i njegovu stručnu dokumentaciju

 provjerava se stručnost njegova rada;

- razgovara se o uočenim pogreškama, te o odnosu trenera prema polaznicima

 obuke ili sportašima koje trenira;

- trenera se stručno savjetuje;

- razgovor sa sportašima;

- razgovor sa ovlaštenim osobama saveza ili kluba;

- provjeravaju se propisani uvjeti za obavljanje sportskih aktivnosti;

- provjera izvršenosti predloženih mjera za uklanjanje nedostataka iz zadnjeg nadzora.

**Članak 24.**

 O vršenju nadzora stručnog rada vodi se zapisnik koji na licu mjesta potpisuju nadzirani trener, ovlaštena osoba kluba ili saveza i sam nadzornik.

**Članak 25.**

Nakon nadzora sportski nadzornik sastavlja izvješće na osnovi zapisnika iz članka 24. koje mora sadržavati:

- pravni temelj za obavljanje nadzora;

- podatke o sportskom nadzorniku;

- mjesto, vrijeme i trajanje nadzora;

- podatke o treneru kod kojeg je proveden nadzor (ime i prezime, specijalizacija,

 naziv radnog mjesta, licencija i dr.)

- podatke o ostalim osobama koje su bile na nadzoru;

- nalaz i mišljenje o provedenom nadzoru;

- prijedlog mjera za uklanjanje uočenih nedostataka;

- podatke o točnosti ispunjenog upitnika ZŠS-a;

- podatke o propisanim uvjetima za obavljanje sportskih aktivnosti;

- zapisnik iz članka 24.

**Članak 26.**

Sportski nadzornik obvezan je najkasnije u roku od sedam dana nakon provedenog nadzora dostaviti nalaz treneru, sportskom klubu, sportskom savezu i Povjerenstvu.

Povjerenstvo na temelju nalaza iz stavka 1. ovog članka donosi rješenje o mjerama i roku za uklanjanje utvrđenih nepravilnosti i nedostataka.

Nakon isteka roka iz stavka 2. ovog članka sportski nadzornik ponovno obavlja nadzor kojim utvrđuje je li trener uklonio nepravilnosti i nedostatke.

Ako se utvrdi da trener nije uklonio nepravilnosti i nedostatke, sportski nadzornik obvezan je najkasnije u roku od sedam dana nakon ponovnog nadzora obavijestiti Povjerenstvo koje može podnijeti prijavu športskom savezu, te poduzeti odgovarajuće mjere.

**Članak 27.**

Ako se prilikom nadzora utvrde nedostaci za čije je otklanjanje nadležan sportski klub ili sportski savez, Povjerenstvo je dužno najkasnije u roku od 15 dana nakon primitka izvještajnog nalaza ovlaštenom tijelu sportskog kluba i sportskog saveza podnijeti prijavu radi pokretanja postupka za uklanjanje nedostataka, te o tome izvijestiti Upravni odbor Zagrebački športski savez.

**Članak 28.**

Protiv nalaza iz stavka 1. članka 24. Pravilnika trener, te odgovorna osoba sportskog kluba ili saveza imaju pravo očitovati se Povjerenstvu u roku od 15 dana od primitka izvješća.

Povjerenstvo mora donijeti odluku o očitovanju iz stavka 1. ovog članka najkasnije u roku od 30 dana nakon što ga je zaprimio.

**V. Novčane naknade i novac za provedbu nadzora**

**Članak 29.**

Novčane naknade za provedbu nadzora i način isplate sportskim nadzornicima bit će utvrđene posebnim aktom koji na prijedlog Povjerenstva donosi Upravni odbor ZŠS-a.

**Članak 30.**

Financijska sredstva za redoviti i izvanredni nadzor osiguravaju se Financijskim planom Zagrebačkoga športskog saveza u sklopu Programa javnih potreba u športu grada Zagreba.

VI. Prijelazne i završne odredbe

**Članak 31.**

Sportski savezi udruženi u Zagrebački športski savez, u skladu s odredbama ovog Pravilnika, mogu provoditi interni nadzor stručnog rada u svojim športskim klubovima.

U pravilnike internog nadzora mogu se unositi specifičnosti odgovarajućeg športa i strože odredbe za kvalifikacije internih nadzornika i članova povjerenstava.

Interna povjerenstva dostavljaju kopije svojih godišnjih izvješća Povjerenstvu iz članka 7. Pravilnika.

**Članak 32.**

Pravilnik se primjenjuje od dana njegova donošenja na sjednici Upravnog odbora Zagrebačkoga športskog saveza.

 Predsjednik

Broj:

Zagreb, ………………….2013.